Тое, што гэтага ўлады не зрабілі, і не пайшлі на саступкі перасяленцам, свед­чыць пра іх “дальнабачнасць” і дасведчанасць наконт наступстваў аварыі. Як ужо казалася, большасць “чарнобыльцаў” з беларускай зоны адсялення – трыццацікіламетровай – пакінула гэты свет у наступныя дзесяць-пятнаццаць-дваццаць гадоў пасля “пераезду”. Не заўважыць за гэтым трагедыйнай тэндэнцыі дапамагла якраз тая самая “дальнабачнасць”: калі б паміралі цэлымі вёскамі і вуліцамі, пакідаючы пустыя дамы, гэта адразу ж кінулася б у вочы, а так паміралі “чарнобыльцы” паціху, патроху, амаль незаўважна, не псуючы агульную статыстыку нават на ўзроўні аднаго раёну, а то і сельсавету, вёскі...